[pic] | EUROOPAN KOMISSIO |

Bryssel 7.12.2009

KOM(2009)670 lopullinen

Ehdotus:

NEUVOSTON PÄÄTÖS,

6 päivänä huhtikuuta 2009 tehdyn päätöksen 2009/472/EY kumoamisesta ja Mauritanian islamilaisen tasavallan kanssa käytyjen AKT–EY-kumppanuussopimuksen 96 artiklan mukaisten neuvottelujen jatkotoimista

PERUSTELUT

Koska Mauritaniassa 6. elokuuta 2008 tapahtunut vallankaappaus rikkoi erityisen vakavalla ja ilmeisellä tavalla AKT–EY-kumppanuussopimuksen 9 artiklaan sisältyviä olennaisia osia, Euroopan unioni päätti 15. syyskuuta 2008 aloittaa kumppanuussopimuksen 96 artiklan mukaiset neuvottelut Mauritanian islamilaisen tasavallan kanssa.

Neuvottelukokous pidettiin Pariisissa 20. lokakuuta 2008. Euroopan unioni ei saanut kokouksen eikä sitä seuraavien kuukausien aikana tyydyttäviä ehdotuksia Mauritanialta, joten se päätti lopettaa neuvottelut. Se oli kuitenkin edelleen sitoutunut etsimään kriisiin ratkaisua yhdessä kansainvälisen yhteisön kanssa.

Mauritanian islamilaisen tasavallan kanssa käytävien, tarkistetun AKT–EY-kumppanuussopimuksen 96 artiklan mukaisten neuvottelujen päättämisestä 6 päivänä huhtikuuta 2009 tehdyllä neuvoston päätöksellä[1] Euroopan unioni laati toimintasuunnitelman, jonka perusteella yhteistyö voidaan käynnistää uudelleen asteittain (aiheellisten toimenpiteiden toteuttamisen jälkeen). Edellytykseksi asetettiin sopimuksen allekirjoittaminen ja sellaisen yhteisesti hyväksyttävän ratkaisun löytyminen kriisiin, johon sisältyisivät myös läpinäkyvät, äänestäjäkuntaa edustavat ja uskottavat presidentinvaalit.

Yhteisesti hyväksyttävä ratkaisu perustuslaillisen järjestyksen palauttamiseksi saavutettiin 4. kesäkuuta 2009, jolloin mauritanialaiset kriisin osapuolet allekirjoittivat Dakarin sopimuksen. Vahvistettujen aiheellisten toimenpiteiden mukaisesti sopimuksen perusteella voitiin aloittaa ensimmäinen vaihe yhteistyön käynnistämiseksi uudelleen. Seuraava vaihe yhteistyöhön palaamisessa toteutui, kun suuri osa Dakarin sopimuksen mukaisista toimenpiteistä oli pantu täytäntöön ja presidentinvaalit oli järjestetty 18. heinäkuuta 2009. Edellä mainitussa sopimuksessa määrättyä aikataulua noudattaen Euroopan unionin puheenjohtajavaltion ja komission edustajien muodostama yhteinen seurantavaltuuskunta kävi paikan päällä 5.–7. lokakuuta 2009. Valtuuskunnan tehtävänä oli tarkastella tilannetta Mauritaniassa, jotta voitiin arvioida mahdollisuuksia käynnistää yhteistyö uudelleen täysimääräisesti ja harkita neuvoston päätöksen jatkotoimia.

Valtuuskunnan havainnot ovat kansainvälisen yhteisön esittämien lausuntojen mukaisia. Mauritaniassa vallitsee nyt täysin peruslaillinen järjestys, mikä mahdollistaa yhteistyön käynnistämisen uudelleen täysimääräisenä 6. huhtikuuta 2009 tehdyn päätöksen mukaisesti.

On kuitenkin todettava Mauritaniaa koskevan kansainvälisen kontaktiryhmän tekemän arvion tavoin, että Dakarin sopimukseen sisältyvä, osallistavaa kansallista vuoropuhelua koskeva luku edellyttää jatkotoimia myös presidentinvaalien jälkeen. Osapuolet sopivat kyseisestä luvusta Dakarin sopimuksen tekemiseksi tarvittavan luottamuksen kasvattamiseksi. Vuoropuhelun tarkoituksena on lujittaa maan vakautta, mutta se ei kuitenkaan ole vielä käynnistynyt ja saattaa edellyttää kannustusta kansainväliseltä yhteisöltä. Vaikuttaakin ilmeiseltä, että kaikkia 6. elokuuta 2008 tapahtuneeseen vallankaappaukseen johtaneita perusongelmia ei ole saatu ratkaistua. Erityisesti voimatasapainon palauttamista, instituutioiden uudistamista, puolustusvoimien roolia, demokratian vahvistamista ja hyvää hallintoa koskevia kysymyksiä ei ole ratkaistu.

Voidaan siis päätellä, että 6. huhtikuuta tehdyn neuvoston päätöksen jatkotoimien on käsitettävä Mauritanian ja EU:n välinen syvällinen poliittinen vuoropuhelu, jolla pyritään vakauttamaan maata, edistämään hyvää hallintoa ja tukemaan osallistavan kansallisen vuoropuhelun käynnistämistä Dakarin sopimuksen 4.VII luvun mukaisesti. Tätä vahvistettua poliittista vuoropuhelua käydään AKT–EY-kumppanuussopimuksen 8 artiklan mukaisesti.

Edellä esitetyn perusteella komissio ehdottaa neuvostolle, että 6. huhtikuuta 2009 tehty neuvoston päätös 2009/472/EY kumotaan ja oheinen päätös hyväksytään AKT–EY-kumppanuussopimuksen 96 artiklan mukaisesti kyseisen päätöksen sijaan.

Ehdotus:

NEUVOSTON PÄÄTÖS,

6 päivänä huhtikuuta 2009 tehdyn päätöksen 2009/472/EY kumoamisesta ja Mauritanian islamilaisen tasavallan kanssa käytyjen AKT-EY-kumppanuussopimuksen 96 artiklan mukaisten neuvottelujen jatkotoimista

EUROOPAN UNIONIN NEUVOSTO, joka

ottaa huomioon Euroopan unionista ja Euroopan unionin toiminnasta tehdyt sopimukset,

ottaa huomioon Cotonoussa 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun AKT–EY-kumppanuussopimuksen, jäljempänä ’AKT–EY-sopimus’, ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-sopimuksen täytäntöönpanemiseksi toteutettavista toimenpiteistä ja noudatettavista menettelyistä[2] ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

(1) Mauritanian islamilainen tasavalta on pannut täytäntöön yhteisesti hyväksyttävän ratkaisun kriisiin Mauritanian islamilaisen tasavallan kanssa käytävien, tarkistetun AKT–EY-kumppanuussopimuksen 96 artiklan mukaisten neuvottelujen päättämisestä 6 päivänä huhtikuuta 2009 tehdyn neuvoston päätöksen 2009/472/EY[3] mukaisissa aiheellisissa toimenpiteissä määritellyllä tavalla.

(2) Mauritanian islamilainen tasavalta on palannut perustuslailliseen järjestykseen.

(3) Jotta voidaan varmistaa maan vakaus ja välttää uudet tilanteet, joissa rikotaan AKT–EY-sopimuksen 9 artiklaan sisältyviä olennaisia osia, olisi edistettävä osallistavaa kansallista vuoropuhelua ja käynnistettävä yhteistyö uudelleen.

(4) Päätös 2009/472/EY olisi siis kumottava ja Mauritanian islamilaisen tasavallan kanssa olisi aloitettava uudelleen poliittinen vuoropuhelu, jolla pyritään lujittamaan demokratiaa, ehkäisemään perustuslainvastaiset hallituksen muutokset, uudistamaan instituutioita ja puolustusvoimien roolia, edistämään politiikan ja talouden hyvää hallintoa, vahvistamaan oikeusvaltiota ja edistämään ihmisoikeuksia sekä palauttamaan instituutioiden vallanjaon tasapaino,

ON HYVÄKSYNYT TÄMÄN PÄÄTÖKSEN:

1 artikla

Kumotaan Mauritanian islamilaisen tasavallan kanssa käytävien, tarkistetun AKT–EY-kumppanuussopimuksen 96 artiklan mukaisten neuvottelujen päättämisestä 6 päivänä huhtikuuta 2009 tehty päätös 2009/472/EY.

2 artikla

AKT–EY-sopimuksen 8 artiklassa tarkoitettua poliittista vuoropuhelua käydään Mauritanian islamilaisen tasavallan kanssa tämän päätöksen liitteenä olevan kirjeen mukaisella tavalla.

3 artikla

Tämä päätös tulee voimaan päivänä, jona se annetaan.

Päätös on voimassa kaksikymmentäneljä kuukautta päivästä, jona neuvosto antaa sen. Sitä voidaan tarvittaessa tarkastella uudelleen Euroopan unionin toteuttamien seurantakäyntien perusteella.

4 artikla

Tämä päätös julkaistaan Euroopan unionin virallisessa lehdessä .

Tehty Brysselissä […].

Neuvoston puolesta

Puheenjohtaja

LIITE

Kirjeluonnos

Arvoisa presidentti

On erittäin ilahduttavaa, että Mauritania on palannut perustuslailliseen järjestykseen pantuaan täytäntöön pääosan Dakarin sopimuksen mukaisista toimenpiteistä ja erityisesti sen jälkeen, kun Teidät nimitettiin tasavallan presidentiksi. Tällä perusteella voimme vahvistaa, että EU:n ja Mauritanian islamilaisen tasavallan välinen yhteistyö käynnistetään uudelleen täysimääräisenä.

Toteamme, että Dakarin puitesopimuksen 4-VII artiklan määräysten mukaisesti allekirjoittaneet poliittiset tahot sitoutuivat osallistavan kansallisen vuoropuhelun jatkamiseen ja tehostamiseen kansallisen sovinnon ja demokratian lujittamiseksi. Kuten Mauritaniaa koskevan kansainvälisen kontaktiryhmän jäsenet jo totesivat viimeisimmässä 10. syyskuuta 2009 pidetyssä kokouksessaan, tämän vuoropuhelun käyminen olisi toivottavaa. On rohkaisevaa huomata, että eri osapuolet ovat halukkaita tähän vuoropuheluun. Vaikuttaakin ilmeiseltä, että kaikkia 6. elokuuta 2008 tapahtuneeseen vallankaappaukseen johtaneita perusongelmia ei ole saatu ratkaistua. Dakarin sopimuksessa mainituista vuoropuhelun aiheista pidämme erityisen merkittävinä demokratian lujittamista, perustuslainvastaisten hallitusmuutosten ehkäisemistä, instituutioiden uudistamista ja puolustusvoimien roolia, politiikan ja talouden hyvää hallintoa, oikeusvaltion lujittamista ja ihmisoikeuksien edistämistä sekä instituutioiden vallanjaon tasapainon palauttamista koskevia kysymyksiä. Mauritaniassa ilmenneet turvallisuusuhkat osoittavat, että terrorismin ja järjestäytyneen rikollisuuden torjunta voisivat niin ikään olla vuoropuhelun aiheina.

Kaikki maanne vakautta edistävät, edellä mainitun kaltaiset aiheet ovat erittäin tärkeitä Euroopan unionille, sillä kyse on yhteisen edun mukaisista aiheista. Koska unionin yhteistyö Mauritanian kanssa hallinnon alalla on ollut merkittävää, ehdotamme, että Cotonoun sopimuksen 8 artiklan mukaista Mauritanian ja unionin välistä poliittista vuoropuhelua vahvistetaan, ja siitä tehdään säännöllistä ja jäsennettyä. Tämän vuoropuhelun yksityiskohdat ja toteutustavat olisi määritettävä maanne hallituksen ja maassanne sijaitsevien unionin diplomaattisten edustustojen päälliköiden välisellä yhteisellä sopimuksella.

Yksi tämän vuoropuhelun tavoitteista on edellä mainitun osallistavan kansallisen vuoropuhelun edistäminen. Aikaisemmat kokemukset ja vaikeudet, jotka ovat hankaloittaneet vuoropuhelun käynnistämistä, voitaisiin mielestämme ratkaista, jos mauritanialaiset eri osapuolet keskittyisivät keskusteluissa tulevaisuuteen ja välttäisivät lähimenneisyyteen liittyviä vaateita ja erimielisyyksiä.

Unioni tukee Mauritanian pyrkimyksiä ratkaista sosio-ekonomiset ja poliittiset ongelmansa, joita sillä on elokuun 2008 vallankaappaukseen liittyvän pitkän poliittisen kriisin, maailmanlaajuisen finanssikriisin ja uusien turvallisuusuhkien ja terrorismin vuoksi.

Kunnioittavasti

Tehty Brysselissä

Euroopan komission puolesta | Euroopan unionin neuvoston puolesta |

[1] Päätös 2009/472/EY, EUVL L 156, 19.6.2009.

[2] EYVL L 317, 15.12.2000, s. 376.

[3] EUVL L 156, 19.6.2009, s. 26–30.